Document ID: 32013R1155

Title and Content:
ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1155/2013 ΤΗΣ ΕΠΙΤΡΟΠΉΣ της 21ης Αυγούστου 2013 για την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές, όσον αφορά τις πληροφορίες για την απουσία ή τη μειωμένη παρουσία γλουτένης στα τρόφιμα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές (1), και ιδίως το άρθρο 36 παράγραφος 4, Εκτιμώντας τα ακόλουθα: (1) Σύμφωνα με το άρθρο 36 παράγραφος 2 του κανονισμού (ΕΕ) αριθ. 1169/2011, οι πληροφορίες που παρέχονται από τους υπευθύνους επιχειρήσεων τροφίμων δεν παραπλανούν τον καταναλωτή, είναι σαφείς για τον καταναλωτή και δεν του προκαλούν σύγχυση και βασίζονται, κατά περίπτωση, σε σχετικά επιστημονικά δεδομένα. (2) Σύμφωνα με την παράγραφο 3 του ίδιου άρθρου, η Επιτροπή εκδίδει εκτελεστικές πράξεις σχετικά με την εφαρμογή αυτών των απαιτήσεων στις περιπτώσεις που ορίζονται στην ίδια παράγραφο. (3) Η παράγραφος 4 του ίδιου άρθρου προβλέπει τη δυνατότητα συμπλήρωσης της παραγράφου 3 με περαιτέρω ειδικές περιπτώσεις στις οποίες θα πρέπει η Επιτροπή να εφαρμόζει αυτές τις απαιτήσεις με σκοπό να εξασφαλίζει την ορθή ενημέρωση των καταναλωτών. (4) Οι πάσχοντες από κοιλιοκάκη έχουν μόνιμη δυσανεξία στη γλουτένη. Η γλουτένη μπορεί να προκαλέσει δυσμενείς επιπτώσεις στους ανθρώπους αυτούς και, γι’ αυτό, θα πρέπει να απουσιάζει από τη διατροφή τους ή να υπάρχει σε πολύ μικρές ποσότητες στη διατροφή τους. (5) Ο κανονισμός (ΕΚ) αριθ. 41/2009 της Επιτροπής (2) θεσπίζει εναρμονισμένους κανόνες για τις πληροφορίες που παρέχονται στους καταναλωτές σχετικά με την απουσία ή τη μειωμένη παρουσία γλουτένης στα τρόφιμα. Ο κανονισμός (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου (3) προβλέπει την κατάργηση του κανονισμού (ΕΚ) αριθ. 41/2009 από τις 20 Ιουλίου 2016. (6) Οι καταναλωτές θα πρέπει να εξακολουθήσουν να είναι κατάλληλα ενημερωμένοι και να μην παραπλανούνται ούτε να οδηγούνται σε σύγχυση από τις πληροφορίες που παρέχουν οι υπεύθυνοι επιχειρήσεων τροφίμων σχετικά με την απουσία ή τη μειωμένη παρουσία γλουτένης σε τρόφιμα και μετά την κατάργηση του κανονισμού (ΕΚ) αριθ. 41/2009. Συνεπώς, είναι απαραίτητο να τροποποιηθεί η παράγραφος 3 του άρθρου 36 του κανονισμού (ΕΕ) αριθ. 1169/2011, με σκοπό να καθορίσει η Επιτροπή ενιαίους όρους για τις πληροφορίες που μπορούν να παρασχεθούν από υπευθύνους επιχειρήσεων τροφίμων σχετικά με την απουσία ή τη μειωμένη παρουσία γλουτένης στα τρόφιμα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 36 παράγραφος 3 πρώτο εδάφιο του κανονισμού (ΕΕ) αριθ. 1169/2011 προστίθεται το ακόλουθο στοιχείο δ): «δ) πληροφορίες σχετικά με την απουσία ή τη μειωμένη παρουσία γλουτένης στα τρόφιμα.». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Αυγούστου 2013.

Classification Labels:
1936
311
1934
710
668

Label Descriptions:
{"1936": "Ασθένειες", "311": "ΥΓΕΙΑ", "1934": "Πολιτική για την υγεία", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 138
1754
2479
87
2735

EuroVoc IDs (Expanded): 138
1754
2479
87
2735

Dataset Source: meu

Split: test